Gunnar Børset

Gunnar Hågensen Børset (født 17. mai 1890 i Hegra, død 25. juni 1973 samme sted) var en norsk gårdbruker og politiker. Han var Hegras ordfører i 1941, senere medlem av herredsstyret for Bondepartiet.

Han er sønn av gårdbruker Hågen Gunnarsen Børset og hustru Kari Olsdatter Lerfald på slektsgården Leirfallnes i Hegra. Han tilhørte det første kullet som gikk halvårig jordbrukskurs ved Val landbruksskole i 1916, og overtok som gårdbruker på Leirfallnes i 1930. Som ung mann var han også styreformann i Hegra Idrettslag.

Han var «et fullstendig ubeskrevet blad i politisk sammenheng» da okkupasjonsmyndighetene oppnevnte ham til ordfører i Hegra i januar 1941. Han innkalte ikke til det første møtet i herredstinget før november 1941, som også ble hans eneste. Dette vakte misnøye i NS, hvis fylkesfører i Nord-Trøndelag, Yngvar Martens, begjæret Børset fjernet og erstattet med en NS-mann. Etter frigjøringen var Børset innvalgt i Hegra herredsstyre for Bondepartiet fra 1948 til 1951.

Han giftet seg i 1930 med Bertha Skjerkholt. De overlot i 1962 gården til sin sønn Håkon Børset, som også ble varaordfører i Stjørdal (1976–1979) for Senterpartiet.

Referanser 

Ordførere i Hegra
Sp-politikere i Nord-Trøndelag
Norske bønder
Personer fra Stjørdal kommune
Nordmenn fra andre verdenskrig